Clywch lu'r nef yn seinio'n un
Clywch lu'r nef yn seinio'n un,
henffych eni Ceidwad dyn:
heddwch sydd rhwng nef a llawr,
Duw a dyn sy'n un yn awr.
Dewch, bob cenedl is y rhod,
unwch â'r angylaidd glod,
bloeddiwch oll â llawen drem,
ganwyd Crist ym Methlehem:
  Clywch lu'r nef yn seinio'n un,
  henffych eni Ceidwad dyn!

Crist, Tad tragwyddoldeb yw,
a disgleirdeb wyneb Duw:
cadarn Iôr a ddaeth ei hun,
gwnaeth ei babell gyda dyn:
wele Dduwdod yn y cnawd,
dwyfol Fab i ddyn yn Frawd;
Duw yn ddyn, fy enaid, gwêl
Iesu, ein Emanwel!
  Clywch lu'r nef yn seinio'n un,
  henffych eni Ceidwad dyn!

Henffych, T'wysog heddwch yw;
henffych, Haul Cyfiawnder gwiw:
bywyd ddwg, a golau ddydd,
iechyd yn ei esgyll sydd.
Rhoes i lawr ogoniant nef;
fel na threngom ganwyd ef;
ganwyd ef, O ryfedd drefn,
fel y genid ni drachefn!
  Clywch lu'r nef yn seinio'n un,
  henffych eni Ceidwad dyn!

Cyfieithwyd o Saesneg wreiddiol Charles Wesley
cyfieithwyr:
 1. Peter Jones (Pedr Fardd) 1775-1845
 2. anadnabyddus
 3. Ellis Roberts (Elis Wyn o Wyrfai) 1827-1895

Barddoniaeth
Cyfieithiadau
Charles Wesley
Peter Jones (Pedr Fardd)
Ellis Roberts (Elis Wyn o Wyrfai)
Cerddi am y Nadolig

en:Our American Holidays - Christmas/Christmas Day
ja:天にはさかえ